AIŠKINAMASIS RAŠTAS

Dėl Molėtų rajono savivaldybės tarybos 2020 m. sausio 30 d. sprendimo Nr. B1-12 „Dėl uždarosios akcinės bendrovės „Molėtų vanduo“ 2020-2022 metų geriamojo vandens tiekimo ir nuotekų tvarkymo veiklos ir plėtros plano patvirtinimo“ pakeitimo

**1. Parengto tarybos sprendimo projekto tikslai ir uždaviniai**

Molėtų rajono savivaldybės taryba 2020 m. sausio 30 d. sprendimu Nr. B1-12 „Dėl uždarosios akcinės bendrovės „Molėtų vanduo“ 2020-2022 metų geriamojo vandens tiekimo ir nuotekų tvarkymo veiklos ir plėtros plano patvirtinimo“ patvirtino Uždarosios akcinės bendrovės „Molėtų vanduo“ 2020-2022 metų geriamojo vandens tiekimo ir nuotekų tvarkymo veiklos ir plėtros planą (toliau – Planas). Planas teikiamas Valstybinei energetikos reguliavimo tarnybai kartu su dokumentais dėl paslaugų kainų suderinimo.

2020 m. lapkričio 25 d. Molėtų rajono savivaldybės administracija gavo uždarosios akcinės bendrovės „Molėtų vanduo“ (toliau - Bendrovė) raštą Nr. IS-172 „Dėl uždarosios akcinės bendrovės „Molėtų vanduo“ 2020-2022 metų geriamojo vandens tiekimo ir nuotekų tvarkymo veiklos ir plėtros plano pakeitimo“, kuriuo prašoma patvirtinti pakeistą Planą (pridedama) ir aiškinamąjį raštą. Plano projektas buvo pateiktas Administracijos direktoriui ir pakoreguotas pagal pateiktas pastabas ir pasiūlymus.

Geriamojo vandens tiekėjų ir nuotekų tvarkytojų veiklos planų rengimo taisyklių, patvirtintų Lietuvos Respublikos aplinkos ministro 2015 m. sausio 8 d. įsakymu Nr. D1-11 „Dėl Geriamojo vandens tiekėjų ir nuotekų tvarkytojų veiklos planų rengimo taisyklių patvirtinimo“ (toliau – Taisyklės), 15.2 papunktis reglamentuoja, kad veiklos planas gali būti keičiamas geriamojo vandens tiekėjo ir nuotekų tvarkytojo, paviršinių nuotekų tvarkytojų iniciatyva, kai keičiasi bent viena iš šių Taisyklių 8 punkte nurodytų sudedamųjų veiklos planų dalių. Taisyklių 16 punktas nustato, kad veiklos plano pakeitimai derinami ir tvirtinami ta pačia tvarka kaip veiklos planas.

Bendrovė aiškinamajame rašte nurodė, kad Planas keičiamas siekiant efektyviai su mažesnėmis sąnaudomis užtikrinti patikimą vandens tiekimą atskiroms gyvenvietėms ir greitesnį Molėtų miesto gyventojų prisijungimą prie centralizuotų nuotekų surinkimo sistemų.

Aiškinamajame rašte nurodyti Plano pakeitimai:

„Atlikus apklausą žodžiu įmonių, kurios stato vandens gerinimo įrenginius, pagal išgaunamo vandens kokybę, dabar eksploatuojamuose Kijėlių k. gręžiniuose, vandens paruošimas iki reikiamų parametrų statant vandens gerinimo įrenginį kainuotų brangiau negu pakloti naujus magistralinius vandentiekio tinklus ir prijungti prie Molėtų miesto centralizuoto tinklo. Todėl priimtas sprendimas suplanuotą 2020-2022 m. geriamojo vandens tiekimo ir nuotekų tvarkymo veiklos ir plėtros plane vandentiekio infrastruktūros plėtrą Kijėlių kaime vykdyti kitokiu būdu, neįrengiant vandens gręžinio ir vandens gerinimo įrenginio, o prijungiant prie Molėtų miesto centralizuotų vandentiekio tinklų. Įrengtas naujas magistralinis vandentiekio tinklas sudarys galimybę prisijungti papildomiems vartotojams. Taip pat sumažės vandens gerinimo įrenginiams kasmet reikalingos eksploatavimo lėšos.

Įgyvendinant projektą ,,Nuotekų surinkimo tinklų plėtra Molėtų miesto aglomeracijoje‘‘, neužteko lėšų Aušros gatvės nuotekų tinklų įrengimui. Kad Aušros gatvė neliktų be centralizuotų nuotekų tinklų, UAB ,,Molėtų vanduo‘‘ savo lėšomis baigia parengti projektą ir statybos darbus planuoja atlikti ateinančiais metais. Todėl numatyta nuotekų tinklų plėtra Aušros gatvėje iš 2022 metų perkeliama į 2021 metus. Bus sudaryta galimybė Aušros gatvės gyventojams anksčiau prisijungti prie centralizuotų nuotekų surinkimo tinklų.

Dėl gedimų esamame vandentiekio tinkle nuo eksploatuojamų gręžinių iki vandenvietės ir dėl grėsmės neužtikrinti reikiamo kiekio vandens, nutarta įrengti papildomą naują vandentiekio vamzdyną ir atlikti kitus reikalingus remonto darbus. Senojo vamzdyno gedimo atveju naujai įrengtu vamzdynu būtų užtikrintas nepertraukiamas vandens tiekimas.

Šeštokiškių kaime esamo magistralinio vandentiekio tinklo atskiros atkarpos yra susidėvėjusios, tinklas paklotas dar kolūkių laikais, vandentiekio vamzdžiai pasenę, įvyksta nemažai avarijų, kurių metu atliekami remonto darbai. Kai kur senas tinklas paklotas 0,50 m - 0,70 m gylyje, todėl norint užtikrinti patikimą Šeštokiškių, Kemetiškių kaimų gyventojų ir įmonių aprūpinimą vandeniu, atskiros magistralinių vandentiekio tinklų atkarpos bus rekonstruojamos.“

Šio sprendimo tikslas - pakeisti Uždarosios akcinės bendrovės „Molėtų vanduo“ 2020-2022 metų geriamojo vandens tiekimo ir nuotekų tvarkymo veiklos ir plėtros planą, patvirtintą Molėtų rajono savivaldybės tarybos 2020 m. sausio 30 d. sprendimu Nr. B1-12 „Dėl uždarosios akcinės bendrovės „Molėtų vanduo“ 2020-2022 metų geriamojo vandens tiekimo ir nuotekų tvarkymo veiklos ir plėtros plano patvirtinimo“,ir jį išdėstyti nauja redakcija.

**2. Šiuo metu esantis teisinis reglamentavimas:**

Lietuvos Respublikos vietos savivaldos įstatymo 18 straipsnio 1 dalis;

Geriamojo vandens tiekėjų ir nuotekų tvarkytojų veiklos planų rengimo taisyklių, patvirtintų Lietuvos Respublikos aplinkos ministro 2015 m. sausio 8 d. įsakymu Nr. D1-11 „Dėl Geriamojo vandens tiekėjų ir nuotekų tvarkytojų veiklos planų rengimo taisyklių patvirtinimo“, 15.2 papunktis, 16 punktas.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės – bus patvirtintas aktualus Bendrovės veiklos ir plėtros planas 2020-2022 metams.

Neigiamų pasekmių nėra.

**4. Priemonės sprendimui įgyvendinti**

Pateikti patvirtintą planą Bendrovei.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Nėra.

**6. Vykdytojai, įvykdymo terminai**

Molėtų rajono savivaldybės administracija ir Bendrovė.